Uredba Sveta (EGS) št. 845/72

z dne 24. aprila 1972

o posebnih ukrepih za spodbujanje gojenja sviloprejk

SVET EVROPSKIH SKUPNOSTI JE,

ob upoštevanju Pogodbe o ustanovitvi Evropske gospodarske skupnost in zlasti člena 43 Pogodbe,

ob upoštevanju predloga Komisije,

ob upoštevanju mnenja Evropskega parlamenta,

ob upoštevanju mnenja Ekonomsko-socialnega odbora,

ker Uredba Sveta (EGS) št. 827/68 [1] z dne 28. junija 1968 o skupni ureditvi trga nekaterih proizvodov, navedenih v Prilogi II Pogodbe, določa ukrepe za urejanje trgovine s sviloprejkami in jajčeci sviloprejk, vendar ne da bi predvidela podporne ukrepe znotraj Skupnosti; ker je gojenje sviloprejk precejšnega pomena za gospodarstva v nekaterih regijah Skupnosti; ker je ta dejavnost vir dodatnega dohodka za kmete v teh regijah; ker je zato treba sprejeti ukrepe, s katerimi bi gojiteljem sviloprejk pomagali zagotoviti primeren dohodek;

ker je v ta namen treba poskrbeti za ukrepe, s katerimi bi olajšali prilagoditev dobave zahtevam trga, za gojenje sviloprejk pa bi morali dodeljevati pomoč, ki bi nadomestila vse državne pomoči v zvezi s sviloprejkami; ker bi morala zaradi značilnih lastnosti gojenja sviloprejk ta pomoč biti v obliki fiksnega zneska na uporabljen zabojček jajčec sviloprejke;

ker bi morala stroške držav članic kot posledica obveznosti iz te Uredbe financirati Skupnost v skladu z določili povezanimi s financiranjem skupne kmetijske politike,

SPREJEL NASLEDNJO UREDBO:

Člen 1

1. Z namenom, da bi spodbudili ukrepanje trgovinskih in združenih trgovinskih organizacij, namenjeno lažji prilagoditvi dobave zahtevam trga, se lahko sprejmejo ukrepi Skupnosti za izboljšanje kakovosti v zvezi s sviloprejkami, ki spadajo pod podštevilko 01.06 C Skupne carinske tarife, in v zvezi z jajčeci sviloprejke, ki spadajo pod podštevilko 05.15 B Skupne carinske tarife.

2. Določila odstavka 1, v kolikor se navezujejo na cilje, navedene v členu 39(1)(a) Pogodbe, se lahko uporabljajo v povezavi s skupnimi ukrepi v smislu člena 6(1) Uredbe Sveta (EGS) št. 729/70 [2] z dne 21. aprila 1970 o financiranju skupne kmetijske politike.

Člen 2

1. Z veljavnostjo od gojitvenega leta 1972/73 se za sviloprejke, gojene znotraj Skupnosti, podeljuje pomoč. Takšna pomoč, katere znesek bo enoten po vsej Skupnosti, se določi vsako leto do 1. avgusta za gojitveno leto, ki se začne z naslednjim koledarskim letom. Vendar pa je treba znesek pomoči, ki bo dodeljena za gojitveno leto 1972/73, določiti do 1. junija 1972.

2. Pomoč bo v obliki določenega zneska na uporabljeni zabojček jajčec sviloprejke in bo določena v višini, ki bo pomagala pri zagotavljanju primernega dohodka za gojitelje sviloprejk, pri čemer se bodo upoštevale razmere na trgu zapredkov in surove svile, predvidljivih trendov na tem trgu in uvozne politike.

Gojitelji sviloprejk bodo dobili pomoč za vsak uporabljeni zabojček jajčec sviloprejke, pod pogojem, da:

- zabojčki vsebujejo minimalno količino jajčec, pri čemer je treba to količino še določiti in

- so bile ličinke uspešno vzrejene.

3. Znesek pomoči se določi v skladu s postopkom, določenim v členu 43(2) Pogodbe.

4. Svet, ki ukrepa v skladu z glasovalnim postopkom, določenim v členu 43(2) Pogodbe na predlog Komisije, sprejme splošna pravila za uporabo tega člena.

5. Podrobna pravila za uporabo tega člena se sprejmejo v skladu s postopkom, določenim v členu 12 Uredbe Sveta (EGS) št. 1308/70 [3] z dne 29. junija 1970 o skupni ureditvi trga za lan in konopljo.

Člen 3

Gojitveno leto za sviloprejke se začne 1. aprila vsakega koledarskega leta in se zaključi 31. marca naslednjega koledarskega leta.

Člen 4

Države članice in Komisija druga drugi sporočajo podrobne podatke, potrebne za izvajanje te uredbe. Podrobni podatki, ki jih je treba sporočati, se določijo v skladu s postopkom, določenim v členu 12 Uredbe (EGS) št. 1308/70.

Pravila za sporočanje in razdelitev takšnih podatkov se sprejmejo v skladu z istim postopkom.

Člen 5

Določbe, ki urejajo financiranje skupne kmetijske politike, veljajo za proizvode, navedene v členu 1.

Člen 6

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 24. aprila 1972

Za Svet

Predsednik

G. Thorn

[1] UL 151, 30.6.1968, str. 16.

[2] UL 94, 28.4.1970, str. 13.

[3] UL L 146, 4.6.1970, str. 1.

--------------------------------------------------